Il
guvier catalan al à presentât il rapuart di politiche linguistiche
che al piture la situazion de lenghe proprie intal 2014. L’element
marcât intant de presentazion al è che, cundut dai mudaments
demografics che a àn interessât la Catalogne intai ultins agns, il
catalan al va dilunc a mantignî il so atrat. Se si calcolin lis
personis dai 15 agns insù, il 94,3% de popolazion dal principât al
capìs il catalan, l’82,4% al è bon di leilu, l’80,4% al è in
stât di fevelâlu e il 60,4% di scrivilu. In tiermins gjenerâi al
significhe che in Catalogne a fevelin la lenghe proprie passe 5
milions di personis (il catalan al è però fevelât ancje intal Paîs
Valenzian, intes isulis Baleârs, inte fasse orientâl dal Aragon, in
Catalogne Nord e inte citât sarde dal Alguer). Rispiet al 2013 i
letôrs di cuotidians par catalan a son cressût dal 6,8% e a son
cumò il 42,1% de popolazion; il consum di musiche par catalan al è
dal 13,3%; intant che in ambient universitari, il 76,5% dai students
al studie par catalan. Il studi al permet ancje di lâ plui a fonts
intes dinamichis di trasmission de lenghe intes “gnovis” fameis
catalanis, al ven cussì fûr che il 60,2% dai catalans che a àn
dome un gjenitôr natîf de Catalogne al fevele ai fîs par catalan,
intant che il 27,5% dai catalans che ducj i doi i gjenitôrs a
rivavin di fûr al dopre la lenghe cui fîs.
Font:
Generalitat de Catalunya,
30/07/15
mlt_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn cat_Latn unk